Széchenyi István grófnak 1839-be

Nagyra becsült Gróf úr!

Olvastuk naplójának 1839-es bejegyzését, melyben Katona József Bánk bán című művéről nyilatkozott. Jogosan teheti fel a kérdést: Hogyan jutott kezünkbe az Ön legszemélyesebb írása, a naplója? Igen furcsa helyzet ez, mely magyarázatra szorul. Mi 2017-ben élünk, mely korban Önt a magyar nemzet a Legnagyobb magyarként emlegeti a XIX. században betöltött, s a haza sorsán jobbító cselekedetei miatt. Naplója könyv alakban megjelent, így azt mi is olvashattuk. A középiskolában a Bánk bán kötelező olvasmány, színházaink folyamatosan műsorukra tűzik, így vettük a bátorságot innen a távoli jövőből, hogy bebizonyítsuk, az idő múlásával milyen jelentős művé vált ez a tragédia. Találtunk egy csodás postaládát, mellyel ezt a levelet vissza tudjuk juttatni az Ön jelenébe, 1839-be.

Abban egyetértünk, hogy Katona művének nyelvezete nem éppen könnyen érthető, és a cselekmény formálásán is sokat dolgozott a szerző. Ön az 1839-es ősbemutatót látta, ami után az író tovább formálta művét. Tisztában vagyunk az Ön politikai nézeteivel, miszerint az ország gazdasági helyzetének modernizálása az elsődleges cél, melyet egy forradalom megakaszthat. Így érthető, hogy Ön 1839-ben e darabot a benne szereplő uralkodógyilkosság miatt a Habsburg- és királyságellenes mozgalmak politikai támogatására használható propagandaként értelmezte.

1848. március 15-én azonban a pesti ifjúság minden tiltás ellenére forradalmi események kirobbantója lett, s így e mű a nemzeti ellenállás szimbólumává vált, s később is megmaradt ez a szerepe, s minden korban jelentősége volt bemutatásának. Például 1956-ban, amikor nemzetünk már egy Ön előtt ismeretlen, de a királysághoz hasonló elnyomás alatt élt, amit egy idegen hatalom, a cári Oroszország utódjaként létrejött, nagyhatalmi pozícióra törő Szovjetunió is erősített. Ezen kettős elnyomás ellen fogott össze népünk, s a forradalom jelentős eseménye volt a Bánk bán bemutatása.

Ön is nemzetünk függetlenségéért, polgári átalakulásáért küzdött életében, így bízunk benne, hogy megérti, milyen fontos szerepet tölt be a magyar irodalomban, illetve a mindenkori elnyomás ellen küzdő, szabadságot áhító emberek életében ez a mű.

Reméljük, hogy az előbbiekben leírt érveink meggyőzték és megnyugtatták Önt Katona József művével kapcsolatban, és el tudja fogadni azt a tényt, hogy sokat szenvedett hazánk méltón tartja nemzeti tragédiájának és fontos szimbólumának ezt az alkotást.

Mélységes tisztelettel üdvözli Önt a távoli jövőből a **Kaposvári Csokonai Vitéz Mihály Általános Iskola és Gimnázium Tragikák csapata.**

Kaposvár, 2017. március 14.